ការសម្ភាសន៍របស់លោកពូ យ៉ូ ដារ៉ា

ក.អ្នកធ្វើការសម្ភាសន៍ឈ្មោះ​ ឌី ណាផា ខ. អ្នកត្រូវគេសម្ភាសន៍ឈ្មោះ យ៉ូ ដារ៉ា

ក៖​ ជាដំបូងខ្ញុំសូមថ្លែងអំណរគុណដល់ពូដែលបានឲ្យខ្ញុំសម្ភាសន៍ពីប្រវិត្តរបស់​ពូ ចាសហើយការសម្ភាសន៍ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ដែលនៅឯប្រទេសអាមេរិក គោលបំណងដែលសកលវិទ្យាល័យចង់សម្ភាសន៍ប្រវិត្តប្រជាជនខ្មែរ គឺចង់រក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយគាត់អាចស្គាល់ពីប្រវិត្តរបស់ជីដូនជីតាហើយរៀ​បចំអំពីប្រវិត្តសាស្ត្ររបស់ពួកគាត់ណាពូ ចាសហើយចឹងពេលដែលខ្ញុំសម្ភាសន៍របស់ពូណឹង ខ្ញុំនឹងដាក់ការសម្ភាសន៍របស់ពូនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាពូ, ចឹងតើពូយល់ព្រមឲ្យខ្ញុំដាក់សំភាសន៏របស់ពូលទៅក្នុងវេបសាយរបស់សាលាទេពូ?

ខ៖ មានអីដាក់ៗទៅ​ ពូក៏ចង់រក្សាប្រវិត្តរបស់ខ្លួនឯងទុកដែរ។

ក៖ ចាសសម្រាប់ថ្ងៃខែដែលខ្ញុំសំភាសន៏ពូនេះគឺ នៅថ្ងៃទី០៣ ខែមិថុនា ឆ្នាំ២០២០ ហើយការសំភាន៏ត្រូវបានធ្វើឡើងនៅភូមិធ្នាត សុ្រកពួក ខេត្តសៀមរាបណាពូ ហើយខ្ញុំជាអ្នកសម្ភាសន៍ឈ្មោះឌី ណាផា ចឹងខ្ញុំចង់សួរថាតើពូមានឈ្មោះពេញរបស់ពូអ្វីដែរ?

ខ៖​ ខ្ញុំឈ្មោះ យ៉ូ ដារ៉ា កើតឆ្នាំ ១៩៧០ ហើយស្រុកកំណើតខ្ញុំនៅស្រុកគៀន ស្វាយ ខេត្តកណ្តាល ភូមិព្រែកតូច ស្រុកគៀនស្វាយ ខេត្តកណ្តាល ចង់និយាយពីជំនាន់ប៉ុល ពត តាំងពីកើតណា។

ក៖ ចាសចឹង ពូមានឈ្មោះហៅក្រៅទេពូ?

ខ៖​ អត់ទេ គេហៅតែ ដារ៉ា​ ដារ៉ា ណឹង។

ក៖ ឥឡូវដល់ឆ្នាំនេះ លោកពូមានអាយុប៉ុន្មានហើយពូ?

ខ៖​ ពី៧០ មិនដល់ឥឡូវន្មាន ប្រហែល ៤៨ ៤៩ឆ្នាំហើយ ៤៩ មិនដឹងច្បាស់ដែរ។

ក៖ ចាស ចឹងពូនៅចាំថ្ងៃខែឆ្នាំកំណើតទេ?

ខ៖​ ឆ្នាំ១៩៧០ ខែមេសា ថ្ងៃឡើងស័ក្ត ថ្ងៃចូលឆ្នាំ។

ក៖ ចាសចឹងពូមានចាំឆ្នាំខ្មែរទេពូ ថាឆ្នាំណា?

ខ៖​ ឆ្នាំកុរ។

ក៖ ហើយពូមានស្រុកកំណើតនៅណាដែរពូ?

ខ៖​ ភូមិព្រែកតូច ស្រុកគៀនស្វាយ ខេត្តកណ្តាល។

ក៖ តើពូមាន​បងប្អូនចំនួនប៉ុន្មាននាក់ដែរពូ?

ខ៖​ ខ្ញុំមានតែ មាន២នាក់ តែអា​ប្អូនខ្ញុំវាស្លាប់បាត់ហើយ ស្លាប់ជំនាន់ប៉ុត ពត។

ក៖ ហើយពូជាកូនទីប៉ុន្មាន?

ខ៖ ជាកូនទី១ កូនទី១ កូនបងគេ។

ក៖ ចុះប្រាប់ឈ្មោះរបស់បងប្អូនពូបានទេ?

ខ៖ តាមពិតទៅ ឪពុកខ្ញុំស្លាប់នៅជំនាន់ប៉ុល ពត ប្អូនខ្ញុំពេលម្តាយខ្ញុំនៅក្នុងជំនាន់ប៉ុលពតណឹង គាត់បានកើតកូន១ កូនណឹងឈ្មោះថាឌី ប៉ុន្តែកើតបានប្រហែលជា១ខែ ២ខែ វាក៏ស្លាប់ទៅវិញទៅដោយសារជំងឺពិស ពិសឈាមណា។

ក៖ ចឹងពូអាចចងចាំហើយរៀបរាប់របស់បងប្អូនពូបានទេ តាំងសប្បាយទាំងកំសត់ណាពូ ពូមានអនុស្សាវរីយ៍អ្វីជាមួយគាត់ដែរ?

ខ៖ វាអត់មានអនុស្សាវរីយ៍អីជាមួយប្អូន ដោយសារប្អូនទើបតែកើតបានតែ២ខែវាស្លាប់ទៅវិញចឹងណា ហើយណាមួយខ្ញុំក៏នៅតូចៗដែរ នៅជំនាន់ប៉ុល ពតណឹង បើគិតទៅកើតឆ្នាំ៧០គត់ រហូតដល់ ឆ្នាំ៧៥ អាពតចូលណឹង ខ្ញុំប្រហែលអាយុបាន ៥ឆ្នាំ ចឹងវាដឹងខ្លះអីខ្លះដែរ ដឹងខ្លះទៅវាភ្លេចខ្លះទៅ ប៉ុន្តែភាគច្រើនអ្វីដែលចងចាំបានភាគច្រើន។

ក៖ ចុះពូ ម្តាយរបស់ពូគាត់ឈ្មោះអីដែរពូ?

ខ៖​ ម៉ែខ្ញុំឈ្មោះវ៉ាន លាង ឪពុកខ្ញុំឈ្មោះ យ៉ូ កា ហើយចំណែកខ្ញុំឈ្មោះយ៉ូ ដារ៉ាណឹងឯង តាមត្រកូល។

ក៖ ហើយឪពុកម្តាយរបស់លោកពូមានអាយុប៉ុន្មានហើយ ប្រសិនជាគាត់នៅ?

ខ៖​ ឪពុកខ្ញុំស្លាប់ជំនាន់ប៉ុល ពត ខ្ញុំអត់ដឹងអាយុគាត់ដែរ ប៉ុន្តែដឹងថាគាត់ឆ្នាំកុរដូចខ្ញុំចឹងឯង ហើយចំណែកម្តាយខ្ញុំឆ្នាំរោង ម្តាយខ្ញុំប្រហែលជា៦០ឆ្នាំជាងណឹងឯង ៦៧ ៦៨ ហើយ ចំណែកឪពុកខ្ញុំមិនដឹងប៉ុន្មានដែរ ព្រោះដឹងថាគាត់កើតឆ្នាំកុរ ឆ្នាំដូចគ្នា ឆ្នាំខ្មែរដូចគ្នាជាមួយគាត់

ក៖ ចឹងលោកពូមាន​ដឹងថាពួកគាត់មានកន្លែងកំណើតនៅឯណាដែរពូ?

ខ៖ ឪពុករបស់ខ្ញុំគាត់អ្នកស្រុកកោះធំ គាត់រស់នៅភូមិពោរយួន ស្រុកកោះធំ ខេត្តកណ្តាល នៅជាប់ព្រំប្រទល់ខ្មែរ យួននោះ។

ក៖ ចាស ហើយនៅពេលដែលឪពុកម្តាយពូនៅរស់គាត់ធ្វើការងារអ្វីដែរដើម្បីចិញ្ចឹមជីវិត?

ខ៖​ ឪពុករបស់ខ្ញុំគាត់ជាទាហានលន់ នុល គាត់មានស័ក្តិខ្ពស់ដែរ ហើយម្តាយខ្ញុំនៅតែផ្ទះ ហើយជំនាន់ណឹង ឧបមាថាខ្ញុំម៉ែខ្ញុំទៅណាទៅណី ទៅផ្សារទៅអីចឹង ហើយមានកូនទាហានកូនអីបើកឡានជូនទៅផ្សារចឹងណា បើនិយាយឲ្យចំទៅឪពុកជាមេទាហានមួយដ៏ធំកាន់ម៉ាប៉ាក់ទីយុង កាន់មួយភូមិភាគណា ធំដែរគាត់ធំដែរពេលម្តាយខ្ញុំទៅណាចឹងមានកូនទាហានជូនទៅ ជូនមក ហើយគេហៅម៉ែខ្ញុំថា ជំទាវៗ ហាសហាស ឥលូវជំទាវធ្លាក់ទឹកហើយ។

ក៖ ចុះឪពុកម្តាយរបស់ពូគាត់មានលក្ខណៈបែបណាដែរ? គាត់ជាមនុស្សប្រភេទយ៉ាងម៉េច គាត់កាច ស្លូត ឆ្នាស់ ?

ខ៖ ឪពុកខ្ញុំគាត់ជាមនុស្សម៉ឹងម៉ាត់ ហើយគាត់កាចណាស់ គាត់ចិត្តល្អប៉ុន្តែគាត់កាច គាត់កាចជាមួយអ្នកដ៏ទៃ តែជាមួយបងប្អូនឯងគាត់ជួយជ្រួមជ្រែង​ ចេះជួយដល់ញាតិសន្តាន ជួយដល់បងប្អូនចឹងណា ចំណែកម៉ែខ្ញុំកាលនៅនោះគាត់ស្លូតបូតទេ គាត់អត់ចេះធ្វើអីទេនៅតែផ្ទះនៅតែអីមើលកូនចឹងទៅ ហើយម៉ែខ្ញុំគាត់ ពេលឪពុកនៅម៉ែខ្ញុំជាមនុស្សស្រណុកជាងគេបំផុតអត់ចេះធ្វើការអីទេ គាត់ស្លូតជាងគេបំផុត ចឹងណា។

ក៖ ចាសចុះពូស្គាល់អ្វីខ្លះពីគាត់ដែរ។

ខ៖​ ខ្ញុំអត់បានស្គាល់មុខឪពុកច្បាស់ផងរយៈកាលពេល មើលបែកពីភ្នំពេញទៅដែលអាពតចូលណឹងកាលពីមុន ពួកគាត់រស់នៅភ្នំពេញនៅជិតវិមានឯករាជ្យណឹង តដល់ពេលជម្លៀស គាត់ធ្វើទាហាន មិនមានមុខមានមាត់ផ្ទះគាត់នៅភ្នំពេញណា ដល់ជម្លៀសពីភ្នំពេញទៅ ទៅនៅស្រុកកោះធំខាងឪពុកខ្ញុំនោះ ភូមិពោរយួននោះ ដល់ទៅណឹងខ្ញុំអត់ដែលឃើញមុខឪពុកទេគាត់ទៅធ្វើការបាត់ៗ យប់ឡើងបានចូលដល់ផ្ទះ ហើយពេលជួបគាត់នៅពេលដែលយប់ហើយ ហើយជួបគាត់តាមពន្លឺភ្លើងចង្កៀងចឹងភ្លើងចង្កៀងប្រេងកាតចឹងណា ឃើញមុខឪពុកនៅពេលណឹង ឬក៏ពេលខែភ្លឺបានឃើញឪពុកទៅ ពេលដែលយើងភ្ញាក់ពីដេកអីបាត់គាត់ហើយព្រោះគាត់ងើបពីយប់ៗទៅធ្វើការ ចឹងមុនឪពុករបៀបម៉េច រូបរាងរបៀបម៉េចយើងអត់សូវស្គាល់ច្បាស់ដែរ យើងមិនដឹងច្បាស់ដែរចឹងណា ដោយសារពេលណឹងនៅតូចហើយជួបឪពុកតែពេលយប់ទេ ប៉ុន្តែចាំមួយដែលមានអុន្សាវរីយ៍ជាមួយឪពុក គាត់ជិតបែកប្រហែលជា៣ថ្ងៃ គាត់ដាស់ខ្ញុំ​ គាត់ដាស់ខ្ញុំឲ្យក្រោក ដាស់រយៈពេល៣ថ្ងៃណឹង គាត់ដាស់មុនថ្ងៃរះ គាត់ដាស់ខ្ញុំឲ្យក្រោកចឹងទៅ ហើយគាត់កាន់ទឹកមួយផ្តឹលចាំលុបមុខខ្ញុំ ពេលថ្ងៃចាប់ផ្តើមរះ ពេលគាត់កាន់ទឹកមួយផ្តឹលណឹង គាត់របៀបប្រសិទ្ធពរដល់ទឹកណឹងហើយគាត់លុបមុខន្ញុំ គាត់លុបមុខខ្ញុំពេលថ្ងៃរះឡើង ពេលថ្ងៃរះឡើងគាត់ចាប់ផ្តើមលុបមុខខ្ញុំហើយ គាត់ចាប់ផ្តើមលុបមុខខ្ញុំគាត់ចាប់ផ្តើមដាក់ទឹកលើក្បាលខ្ញុំ លុប​លាងមុខខ្ញុំ ក្បាលខ្ញុំអីហើយគត់ដេញខ្ញុំទៅដេកវិញ ហើយខ្ញុំឆ្ងល់ថាចុះហេតុអីក៏គាត់ធ្វើអញ្ចឹង ធ្វើ៣ព្រឹកហើយនៅពេលណឹងពេលគាត់លុបមុខខ្ញុំណឹង ដៃគ្រិនរបស់គាត់ណឹងប៉ះលើមុខយើងទៅឈឺ ដោយសារគាត់ធ្វើការខ្លាំងពេកដៃគ្រិន ពេលគាត់លុបមុខប៉ះផ្ទៃមុខយើងនៅក្មេងផងវាឈឺនឹងអាផ្ទៃមុខណឹងឯង ចងចាំពេលណឹងហើយឯងហើយ ពេលយើងគេចចេញពីដៃគាត់ចឹងគាត់ចាប់យើងជាប់ចឹងគាត់ឲ្យយើងនៅឲ្យស្ងៀម ពេលយើងឈឺគាត់ថ្មមយើងវិញ បន្ទាប់ពី៣ថ្ងៃក្រោយមក បាត់ឪពុករហូតតាំងពីណឹងមកសួរតែម៉ែ លឺសូរម៉ែថាគេចាប់ឪពុកយកទៅបាត់ហើយ គេចាប់យកទៅបាត់ហើយ គេចាប់ណឹងតាំងពីណឹងមកខានឃើញមុខរបស់ឪពុករហូត។

ក៖ ចាស ចឹងឪពុកម្តាយរបស់លោកពូ គាត់មានធ្លាប់ប្រាប់រឿងកាលពីគាត់នៅក្មេង ទាំងការសប្បាយ ការលំបាក និង ការតស៊ូរបស់គាត់ទេពូ?

ខ៖​ អត់ផងដោយសារឪពុកខ្ញុំស្លាប់ចោលពេលដែលខ្ញុំនៅតូច ហើយគាត់ស្លាប់ក្នុងកំឡុងរបបប៉ុល ពត ចឹងគ្មានអីនឹងការនិយាយលេងពីនេះពីនោះ ពីប្រវិត្តរបស់គាត់ទេ ចឹងវាអត់មានការនិយាយរឿងនិទានទេ ប៉ុន្តែម៉ែគាត់នៅរស់ រាល់ថ្ងៃណឹងម៉ែគាត់នៅរស់ ប៉ុន្តែម៉ែគាត់មានក្រុមគ្រួសារថ្មីហើយ ប៉ុន្តែម៉ែគាត់ឧស្សាហ៍រំលឹកប្រវិត្តចាស់ៗដូចថាពីសង្គមគាត់ធ្វើអី​ ចូលប៉ុល ពត គាត់ធ្វើអី គាត់ឧស្សាហ៍និយាយ ប៉ុន្តែនិយាយតែពីប្រវិត្តពិបាកទេ អត់បាននិយាយពីប្រវត្តិនៃក្រុមគ្រួសារគាត់ទេ គាត់និយាយពីកិច្ចការគាត់លំបាកចេះចុះនិយាយពីការតស៊ូរបស់គាត់ មិនដែលរំលឹកនិយាយថាប្រវិត្តគាត់ចេញមកពីប្រភពណា កុងម៉ាគាត់ចេញមកពីប្រភពណាអី គាត់អត់និយាយទេ។

ក៖ ចាសចុះពូមានចាំឈ្មោះជីដូន ជីតា ខាងម្តាយពូទេ?

ខ៖​ ចាំ ម៉ែច្រើនហៅកុងរបស់គាត់ថាកុងអេង មើល...កុងកែ យាយអេងជាយាយរបស់ខ្ញុំនោះ ប៉ុន្តែខ្ញុំអត់ស្គាល់មុខរបស់គាត់ទេ ប៉ុន្តែម៉ែគាត់រស់នៅរហូតដល់ធំអាពតចូល បានបែកគ្នាម៉ែគាត់មកខាងឪពុក គាត់មកនៅខាងឪពុកមកហើយចឹងទៅបែកពីខាងឪពុករបស់គាត់ចាំតែឈ្មោះទេ កុងកែ យាយអេង ហើយកុងកែមិនដឹងត្រកូលគាត់ស្អីកែទៀតណា វ៉ាង កែ ហើយយាយអេងហៅតែយាយអេងៗទេ។

ក៖ ចាសចុះពូចាំឈ្មោះជីដូន ជីតាខាងឪពុកទេពូ?

ខ៖​ ជីដូនជីតាខាងឪពុក ចាំតែយាយទេ ចាំចាប់ផ្តើមពីឪពុកម្តាយរបស់ឪពុកខ្ញុំណា ដូចជាកុងឆាមខ្ញុំនៅជួបមុខគាត់ ពេលចេញពីអាពតមកវិញ ពីរបបប៉ុល ពតមកវិញខ្ញុំរស់នៅជាមួយគាត់​ រស់នៅជាមួយកុងឆាម ឈ្មោះ យ៉ូ​ ឆាប​ ហើយយាយរបស់ខ្ញុំឈ្មោះលឿង ហើយឈ្មោះគាត់កៅ លឿង ចឹងកៅ លឿងណឹងជាពូជអំបូរចេញពីកម្ពុជាក្រោមដែរ ណឹងស្គាល់ប្រវិត្តយាយខាងឪពុក គាត់ជាពូជអំបូខាងកម្ពុជាក្រោម ចឹងណាបើ យ៉ូ ឆាម ខាងជីតាណឹងមិនជាគាត់ចេញពីប្រភពណាទេ តែបើសួរទៅគេថាប្រវិត្តអ្នកស្រុកពោរយួនណឹងយូរហើយ។

ក៖ ចាស ចឹងពូមានដឹងគាត់កើតនៅឆ្នាំណាទេ?

ខ៖ អត់ ទៅសួរពូៗដែលនៅរស់ណឹង ក៏គាត់អត់ដឹងដែរគាត់អត់ដឹងអត់អីទេ បើស្មានៗដូចពេលដែលខ្ញុំទៅព្រះវិហារបរិសុទ្ធម្តង ស្មានៗចំពោះយាយលឿង និង កុងឆាមណឹង សួរទៅអត់ដឹងអីទេពូៗកូនៗគាត់នៅជំនាន់ណឹងតូចៗដែរ គាត់ជាពូរបស់យើងមែនក៏ប៉ុន្តែគាត់នៅតូចៗដែរគាត់អត់ដឹងអីទេ ចឹងណាហើយណាមួយអត់មានអ្នកណារំលឹក ម្នាក់ៗគិតតែពីរកស៊ីហើយសំខាន់ពូមា មីងខ្ញុំដែលនៅរស់ណឹងគិតតែរស់ស៊ីអត់មានគិតខ្វល់ខ្វាយពីរឿងពង្សប្រវិត្តណឹងផង។

ក៖ ចាស ចុះពូមានដឹងថាគាត់មានទីកន្លែងកំណើតនៅទីណាទេ?

ខ៖ បើកុងឆាមគាត់កើតនៅខាងអ្នកស្រុកពោរយួនណឹងឯង អ្នកភូមិពោរយួនណឹងឯងព្រោះដីកេរ្តី៍អាករគាត់ក៏ច្រើនដែរ ភូមិពោរយួន ស្រុកកោះធំណឹង បើយាយលឿងគាត់កើតនៅកម្ពុជាក្រោមឯព្រះត្រពាំងនោះ។

ក៖ ឪពុកម្តាយពូធ្លាប់អំពីប្រវិត្តរបស់ជីដូនជីតាពូទេ?

ខ៖ អត់ទេ បើគាត់ស្លាប់ទៅបានហើយ ម៉ែខ្ញុំគាត់មិនដែលនិយាយពីប្រវិត្តជីដូនជីតាទេ អត់មានរំលឹកសោះម៉ងណឹងណា។

ក៖ ចាស ចឹងក្រុមគ្រួសារពូរស់នៅខេត្តនេះអស់រយៈពេលប៉ុន្មានឆ្នាំហើយពូ?

ខ៖ គាត់រស់នៅរហូតអស់មួយជីវិតរបស់គាត់ គាត់មិនដែលចេញទេក្រោយពីអាពតមក ម្តាយខ្ញុំបានចេញមកពីជីដូនជីតាខាងឪពុកណា ឪពុករបស់ខ្ញុំបានស្លាប់ទៅ​ ចឹងម្តាយរបស់ខ្ញុំក៏បានចាកចេញពីក្រុមគ្រួសារខាងឪពុកក្មេកគាត់ ហើយគាត់មកនៅស្រុកកំណើតគាត់វិញ នៅពោរយួនណឹងណា អត់ទេនៅព្រែកដូងដែលជាស្រុកកំណើតរបស់ម្តាយគាត់ ក៏ប៉ុន្តែពេលមកដល់ស្រុកកំណើតម្តាយគាត់ ម្តាយគាត់បានស្លាប់អស់បងប្អូនបានស្លាប់អស់ ចឹងគាត់រស់នៅតែ២នាក់ខ្ញុំទេនៅក្នុងស្រុកណឹង បន្ទាប់មកគាត់ក៏ទៅជាយដែនទៅជាយដែនខ្មែរថៃ ទៅបានចាកចេញទៅហើយពួកឪពុកម្តាយខាងឪពុកខ្ញុំរស់នៅក្នុងស្រុកភូមិណឹងរហូតដល់ពេលដែលគាត់ស្លាប់។

ក៖ ចឹងពូមានបងប្អូនសាច់ញាតិរស់នៅក្រៅស្រុកខ្មែរយើងទេពូ?

ខ៖ អត់ អត់មានទេព្រោះតែខ្ញុំនៅតែខ្លួនមួយសព្វថ្ងៃណឹង អាលូវណឹងយើងមានក្រុមគ្រួសារហើយណា យើងមានប្រពន្ធមានកូនហើយ បើគិតជាឲ្យចំទៅរស់នៅតែឯងអត់មានប​ងប្អូនទេព្រោះមានតែប្អូនមួយគ្រាប់ តែស្លាប់ក្នុងជំនាន់ប៉ុល ពត មានតែឯងទេលូវ។

ក៖ ចាស ចុះភរិយារបស់ពូគាត់មានឈ្មោះអីដែរ?

ខ៖​ ឈ្មោះ ម៉ែន សុខេង គាត់ជាអ្នកស្រុកបាត់ដំបងទេ។

ក៖ ចុះពូអាពាហណ៍ពិពាហណ៍ជាមួយអ្នកមីងតាំងពីពេលណាដែរពូ?

ខ៖ ខ្ញុំបានជួបគាត់ជំនាន់ឆ្នាំ ១៩៩២ ខ្ញុំការជាមួយគាត់ឆ្នាំ១៩៩២។

ក៖ ចឹងពូនៅចងចាំថ្ងៃខែឆ្នាំដែលពូបានរៀប​ការជាមួយមីងទេ?

ខ៖ ដូចភ្លេចហើយ ប្រពន្ធខ្ញុំបានគេពូកែចាំខ្ញុំភ្លេចហើយដឹងតែឆ្នាំ១៩៩២ណឹងឯង ប៉ុន្តែមានសំបុត្រអាពាហណ៍ពិពាហណ៍ចេញពីអាជ្ញាធរថៃណា ឆ្នាំ១៩៩២ ខែកក្កដា ថ្ងៃទី២១។

ក៖ តើអាពាហណ៍ពិពាហណ៍ណឹងរៀបចំឡើងដោយឪពុកម្តាយ ឬ រៀបចំឡើងដោយចិត្តខ្លួនឯង?

ខ៖ ការពិតយើងស្រលាញ់គ្នាមុនហើយបានឲ្យឪពុកម្តាយចូល យើងជ្រើសរើសដែរតើ ឪពុកម្តាយបង្ខំយើងតែក្រោយមកយើងក៏ចូលស្តីតាមច្បាប់ប្រពីណៃទៅណា តែការស្រលាញ់ការើសការអីចិត្តខ្លួនយើងណឹងឯង។

ក៖ ចឹងពេលពូរៀបការជាមួយមីង ពូមានឲ្យថ្លៃជំនូនទៅមីងដែរឬទេ?

ខ៖ ឲ្យតើ តែជំនាន់ណឹងថោកទេ​មិនដឹងប៉ុន្មានទេ ភ្លេចបាត់ទៅហើយ ៣០០០បាត ដូច ៣០០០ដុល្លារណាជំនាន់ណឹង​វាថ្លៃដែរណា។

ក៖ ចុះពូអាចប្រាប់បានទេអំពីពេលវេលាដែលពូបានជួបមីងដំបូងនៅឯណាដែរ?

ខ៖ កាលយើងជួបគ្នាដំបូងយើងធ្វើការពេទ្យជាមួយគ្នា យើងទាំងពីរនាក់ណឹងរៀនជំនាន់ជាមួយគ្នានៅពេទ្យនៅជាយដែនគេហៅ ARC Hospital មានន័យថា American Refugee Community ពេទ្យសហគមន៍របស់អាមេរិកកាំងដើម្បីជួយដល់ជនភៀសខ្លួ​នចឹងណា ណឹងហើយធ្វើការជាមួយពេទ្យណឹងគេហៅពេទ្យ ARC ណឹងនៅសាយធូណឹង ហើយយើងរៀនជាមួយគ្នាធ្វើការជាមួយគ្នា ក្រោយៗមកយើងមើលចិត្តគ្នារៀងខ្លួនទៅក៏ចាប់ផ្តើមស្រលាញ់គ្នាទៅក៏ចូលដល់ដំណាក់កាលរៀបការទៅ ចុងក្រោយណឹង។

ក៖ ចាស ចុះពូចេះនិងចេះសរសេរអក្សខ្មែរមានល្អប៉ុណ្ណាដែរពូ?

ខ៖ តាមពិតច្រើនដែរព្រោះយើងរៀនថ្នាក់ទី​១១ ១២ ដែរណឹងណា ណឹងចេះល្អដែរ។

ក៖ ចុះកាលពូរៀន រៀននៅសាលាណាវិញពូ?

ខ៖ ខ្ញុំរៀននៅសាកលវិទ្យាល័យភ្នំដងរែក អូមិនមែនទេវិទ្យាល័យភ្នំដងរែក។

ក៖ ចុះពូចេះនិយាយភាសាអ្វីផ្សេងក្រៅពីភាសាខ្មែរយើងទេពូ?

ខ៖ ខ្ញុំចេះ ២ភាសាបន្ថែមទៀតដែរ ភាសាថៃ និង ភាសអង់គ្លេស ប៉ុន្តែភាសាអង់គ្លេសវាស្ទើរប៉ុន្តែបើត្រឹមរឿងដូរបាយស៊ីបាន តែបើកុំជេរម៉ែស្តាប់ដឹងទាំងអស់ ហើយភាសាថៃចេះច្រើនណាស់ក៏ប៉ុន្តែមិនចេះសរសេរអក្សរទេ ចេះនិយាយចេះអីប្រើការច្រើនជាងអង់គ្លេស ប៉ុន្តែសំខាន់អត់ចេះសរសេរអក្សទេ និយាយភាសាថ្ងៃដូចនិយាយភាសាខ្មែរដូចគ្នា។

ក៖ ចឹងពូមានមិត្តស្និតស្នាលធំធាត់ជាមួយគ្នាទេពូ?

ខ៖ មាន អាឡូវនៅសល់តែ២នាក់ទេក្រៅពីណឹងងាប់អស់ហើយ មិត្តភក្តិដែលរៀនជាមួយគ្នា មិត្តភក្តិដែលធ្វើទាហានជាមួយដែលធ្លាប់ក្រលំបាកជាមួយគ្នាណឹង មានច្រើននាក់ដែរតែនៅសល់តែ២នាក់ទេ។

ក៖ ចុះមិត្តភក្តិស្និតស្នាលរបស់ពូណឹងមានឈ្មោះអីខ្លះពូ?

ខ៖ ឈ្មោះ ភូក ចាន់តារា ហៅអាសង្ហារ និងឈ្មោះ អាសេង ហើយណឹងអាសំ។

ក៖ ហើយពូធ្លាប់ធ្វើការនៅវាលស្រែដែរទេពូ?

ខ៖ អត់ដែលធ្វើស្រែទេ អត់ដែលធ្វើស្រែទេ។

ក៖ ចុះពូធ្លាប់ប្រកបអាជីវកម្មលក្ខណៈគ្រួសារទេពូ? ដូចជាចិញ្ចឹមគៅ ចិញ្ចឹមជ្រូក ចិញ្ចឹមមាន់អីណឹងពូ?

ខ៖ តាមពិតមកដល់ឥឡូវយើងមិនដែលធ្វើអាជីវកម្មបែបណឹងដោយសារយើងអត់មានដីផង យើងមានតែដីមួយតួផ្ទះសម្រាប់ការស់នៅព្រោះយើងជាជនភៀសខ្លួនមកពីជំរុំនោះ ប៉ុន្តែបើបររទះសេះនៅបាត់ដំបងអាណឹងមាន ធ្លាប់ធ្វើជាអ្នកយាមណឹងហើយ បន្ទាប់ទៅថៃទៅអីណឹងធ្វើកម្មករនៅថៃនៅអីណឹង បើនិយាយប្រវិត្តវាវេទនាច្រើន ធ្វើនេះធ្វើនោះតិចតួច។

ក៖ ពូធ្លាប់ប្រកបមុខរបស់អ្វីខ្លះដើម្បីទ្រទ្រង់ជីវភាពកន្លងមក?

ខ៖ កន្លងមកនេះមកនៅសៀមរាបនេះយើងរត់រម៉ក តុកៗ ដឹកភ្ញៀវនៅតាមអង្គវត្ត ណឹងហើយមានមានរបបរមួយប៉ុណ្ណឹងឯង។

ក៖ ចុះធ្លាប់ធ្វើការអ្វីផ្សេងក្រៅពីណឹងទេពូ?

ខ៖ អត់ផង។

ក៖ ចាសពូ ចឹងតាំងពីក្មេងមកដល់ឥឡូវនេះ តើជីវិតរបស់ពូមានការផ្លាស់ប្តូរអ្វីខ្លះដែរពូ?

ខ៖ វាផ្លាស់ប្តូរតាមដំណាក់កាល ដូចជាតាមដំណាក់កាលចេញពីអាពតមកផ្លាស់ប្តូរមួយសារ ចូលមករបបរកុម្មុយនិស្តរស់នៅមិនបានទៅតាមម៉ែទៅដល់ស្រុកថៃទៅដល់ជាយដែន ទៅដល់ជាយដែនផ្លាស់ប្តូរម្តងទៀតនៅក្នុងជំរុំមានរបបអង្ករស៊ីស្រាប់ ប៉ុន្តែវាវេទនា វេទនាដោយសារការរស់នៅដោយសារម្តាយមានប្តីថ្មី ប្តីមួយទៀតទៅគាត់តែងតែធ្វើបាបយើងទៅ ហើយការរស់នៅមិនចុះសម្រុងគ្នាហើយចេះតែរសាត់ព្រាត់ចេញពីក្រុមគ្រួសារទៅរស់នៅតែឯងទៅ ជួនកាលទៅធ្វើទាហានចឹងទៅ ជួនកាលនៅកន្លែងកុមារកំព្រាចឹងទៅ វាកំសត់ដោយសារជីវិតរសនៅតែឯងដែលយើងនៅជាមួយឪពុកចុងអត់ចុះណា។

ក៖ ចាស ចុះពូចូលចិត្តពិសារម្ហូបអ្វីដែរ?

ខ៖ ម្ហូប បើម្ហូបខ្មែរយើងគ្មានអ្វីក្រៅពីត្រីទេ​ ត្រីឆ្ងាញ់ សាច់គោសាច់ជ្រូមិនសូវចូលចិត្តទេតែបើត្រីចូលចិត្តច្រើនជាង។

ក៖ ចុះតាំងពីក្មេងមកពូចូលចិត្តលេងល្បែងប្រជាប្រិយខ្មែរអ្វីខ្លះដែរពូ?

ខ៖ អូរ ចូលចិត្តតែរាំទេ ឲ្យតែរាំចូលចិត្តណាស់ ល្បែងអីអត់ចេះទេ។

ក៖ ចុះពូមានចងចាំបទចម្រៀងណាដែលពូចេះច្រៀងហើយចងចាំដល់ឥឡូវទេពូ?

ខ៖ ចេះតើ។

ក៖ បទអ្វីដែរពូ?

ខ៖ រំដួលសុរិន្ទ ដាក់ទៅឡើងគ្រលួច ជាពិសេសពូចេះច្រើន ចេះបទចម្រៀងច្រើនដែលពូចងចាំណា ព្រោះកាលពូនៅជាទាហាន នៅក្មេងនៅជំរុំណឹង ពូរត់ពីម្តាយទៅនៅទាហានណឹង ចឹងគ្មានអ្វីមើលទេពេលនៅក្នុងបន្ទាយនៅក្នុងកន្លែងណឹង ពូចេះតែអានសៀវភៅអត់មានសៀវភៅមើលពូមិនអានអាសៀវភៅចម្រៀង ច្រៀងតាមចម្រៀងហើយចេះអក្សរដោយសារការច្រៀងណឹងម៉ាបែបដែរ ធ្វើទាហាន ២ ៣ ឆ្នាំក៏មិនឥតប្រយោជន៍ដែរ អានចម្រៀងអានរឿងតាមសៀវភៅណឹងក៏យើងចេះច្រើនដែរខាងអក្សរសាស្ត្រ។

ក៖ ចុះពូចូលចិត្តស្តាប់ចម្រៀងអត់ពូ?

ខ៖ ចូលចិត្តណាស់ជាពិសេសចម្រៀង ស៊ិន ស៊ីសាមុត ខ្ញុំចូលចិត្តស្តាប់ណាស់។

ក៖ ចុះក្រុមគ្រួសារពូមាននរណាចេះលេងឧបករណ៍តន្ត្រីខ្មែរអត់ពូ?

ខ៖ ឥឡូវណឹងមានកូនខ្ញុំមួយ អាវាសនាកូនទី២ គេពូកែលេងភ្លេងណាស់ គេចេះព្យាណូ គេចេះទាំងហ្គីតា ណឹងហើយវាយស្គរក៏គេចេះដែរ។

ក៖ តើផ្ទះរបស់ពូមានលក្ខណៈបែបណាដែរពូតាំងតែពីក្មេងរបស់មកដល់ពេលនេះពូ?

ខ៖ តាំងតែពីក្មេងរហូតមកដល់ពេលនេះ គ្មានផ្ទះអីស្រួលបួលទេ ប៉ុន្តែអាលូវមានផ្ទះនៅខ្លួនឯង ប៉ុន្តែធ្វើមិនទាន់ហើយផ្ទះធ្វើពីឥដ្ឋ កល់ឥដ្ឋជុំវិញណឹងខាងក្នុងនៅទទេនៅឡើងអត់មានស្អីទេ បាំងតែខ្យល់បាំងតែភ្លៀងណឹងវាអត់ទាន់ហើយណារៀបតែឥដ្ឋពន័្ធជុំវិញណឹង។

ក៖ ផ្ទះណឹងធ្វើខ្លួនឯង ឬក៏ជួលគេ?

ខ៖ តាមពិតធ្វើខ្លួនឯងហៅពូខាងប្រពន្ធមកជួយធ្វើផង មិនមានលុយដើម្បីជួលគេទេចេះតែហៅពូមា មីងមកជួយទៅចឹងណាហើយធ្វើខ្លួនឯង។

ក៖ ចឹងពូធ្វើផ្ទះខ្លួនឯងណឹង ពូចេះពីនរណាគេដែរ?

ខ៖ ចេះធ្វើខ្លួនឯងដោយសារពូធ្លាប់ធ្វើកម្មករគេទៅថៃទៅអី ពូចេះតែដើរគ្រប់សព្វទៅកាលនៅពីក្មេង ចេះតែដើរធ្វើកម្មករគេទៅថៃទៅអីណា ចឹងពូចេះទៅ រត់រទេះសេះរត់អីកាលពីនៅក្មេងៗទៅថៃទៅអីធ្វើកម្មករគេណឹង​ ក៏ចេះអាណឹងតាំងពីណឹងមកស្អីក៏ចេះ យាយទៅការងារលំបាកពូចេះទាំងអស់ណឹង។

ក៖ ពូប្រើប្រាស់អ្វីខ្លះដែរដើម្បីសាងសង់ផ្ទះពូសព្វថ្ងៃណឹង?

ខ៖ ឧបរកណ៍មានច្រើន ចបជីក ព៉ែល ពូថៅ ញរញួ វាច្រើនដែរណឹងណា។

ក៖ ចឹងជំនាញដែលពូមាននៅផ្ទះរបស់ពូណឹងមានអ្វីខ្លះដែរពូ?

ខ៖ ជំនាញខ្ញុំពិតប្រាកដ ចំណេះវិជ្ជាខ្ញុំពិតប្រាកដគឺពេទ្យណឹងម៉ង ព្រោះពួកខ្ញុំរៀននៅពេទ្យរៀនផ្នែកជំងឺទូទៅ ចឹងព្យាបាលជំងឺទូទៅព្រោះខ្ញុំពួកខ្ញុំរៀន ៣ឆ្នាំ ៤ឆ្នាំ គេហៅ nurse ខ្មែរយើងគេថាគិលានុបដ្ឋាយិកា ៤ឆ្នាំ វាជិតចូលនឹង medic រៀន៦ឆ្នាំបានក្លាយជាដុកទ័រ អូ៤ឆ្នាំទៀតបានក្លាយជាដុកទ័រ ចឹងវានៅជា nurse នៅឡើយទេវានៅជាគិលានុបដ្ឋាយិកា ប៉ុន្តែពួកយើងនៅនោះរៀនច្បាស់ហើយដឹងច្រើនចឹងយើងចេះព្យាបាយ ឬយើងចេះប៉ាន់ប្រមាណទៅលើជំងឺខ្លះៗ តែភាគច្រើនយើងតែងតែប៉ាន់ប្រមាណទៅវាត្រូវ ថាអ្នកជំងឺណឹងប្រាប់យើងពីរបៀបដែលគាត់ឈឺអី ឈឺអីចឹងយើងអាចមើលដឹង។

ក៖ ចឹងពូអាចនិយាយប្រាប់ពីពេលដែលពូជួបការលំបាកក្នុងជីវិតរបស់ពូថាសាច់រឿងដែលបានកើតឡើងណឹងវាមានអ្វីខ្លះដែរពូ?

ខ៖ រឿងតាំងពីអាពតហី?

ក៖ ចាស​ ពូអាចរៀបរាប់ពីភាពលំបាករបស់ជីវិតមួយណឹងណាពូ។

ខ៖ ភាពពិបាកវាច្រើនផ្នែក​ ភាពពិបាកនៅជំនាន់អាពតនោះមួយផ្នែកទៅ ពីអាពតដល់ជំនាន់កម្មុនីសរត់ទៅដល់ជំរុំនោះមានផ្នែកទៀតទៅ ចេញពីជំរុំរស់នៅជំរុំណឹងមួយរយៈ ហើយពេលមាតុភូមិនិវត្តន៍ចូលមកស្រុកខ្មែរមួយផ្នែកទៀតទៅចឹងណាវាច្រើនផ្នែកដែរ ចឹងខ្ញុំនិយាយពីជំនាន់អាពត ឥឡូវខ្ញុំនិយាយពីអាពតខ្ញុំកើតនៅឆ្នាំ១៩៧០ណឹង ជំនាន់អាពតឆ្នាំ១៩៧៥ណឹង ៥ឆ្នាំ ៥ ៦ឆ្នាំប៉ុន្តែពេលដែលខ្ញុំដឹងក្តីប្រហែលឆ្នាំ ១៩៧៦ ​១៩៧៧ ប្រហែល៦ ៧ឆ្នាំហើយ ខ្ញុំចាប់ផ្តើមដឹងក្តីចាប់ផ្តើមដឹងនៅពេលដែលឪពុកខ្ញុំកាត់សក់ គាត់កាត់សក់ខ្ញុំដោយសារសក់ខ្ញុំវែងពេកពេលកាត់ទៅកាត់ចំស្លឹកត្រចៀកខ្ញុំអាណឹងខ្ញុំចាំមួយ លើកទី២កាលុបមុខខ្ញុំ ហើយបន្ទាប់មកគេចាប់ក្រុមគ្រួសារខ្ញុំទាំងអស់ទៅនៅលើកោះមួយ គេហៅថាកោះពោរទន្លេ កោះពោរទន្លេណឹងជិតទល់ដែនយួន វានៅកណ្តាលកោះ កោះណឹងនៅកណ្តាលរវាងទន្លេងមេគ្គង និងទន្លេបាសាក់ ហើយកោះនឹងវានៅកណ្តាលណឹងឯង ព្រោះក្រុមគ្រួសារខ្ញុំជាប់និន្នាការថាជាទាហានលន់ នុល ជាមេទាហានលន់ នុល ចឹងគេចាប់ក្រុមគ្រួសារយកទៅដាក់លើកោះណឹងទាំងអស់ ហើយការរស់នៅលើកោះណឹងវាវេទនាណាស់ ប៉ុន្តែពេលទៅឆ្នាំដំបូងខ្ញុំចូលទៅមណ្ឌលកុមារកំព្រា ខ្ញុំចូលមណ្ឌលកុមារកំព្រាឪពុកខ្ញុំគេចាប់គាត់ដាក់ក្នុងគុកលើផ្ទះធំណាស់លើផ្ទះធំលើកោះណឹង គេដាក់ច្រវ៉ាក់ដាក់ខ្នោះគ្នាគាត់ណឹងអត់ឲ្យចុះមកដីទេ ចំណែក្រុមគ្រួសារខ្ញុំនៅលើកោះណឹងដែរ ម្តាយខ្ញុំ ឬក៏ជីដូនជីតាខាងឪពុកខ្ញុំនៅលើកោះណឹងទាំងអស់គ្នា ពូជអំបូររបស់ឪពុកខ្ញុំនៅលើកោះណឹងនិយាយរួមទៅគេចាប់មួយពូជនៅលើណឹងម៉ង លើកោះណឹងម៉ង ហើយចំណែកពេលណឹងម្តាយខ្ញុំគាត់ពោរពោះអាប្អូនខ្ញុំ ពោះរពោះអាប្អូនខ្ញុំទី២ណឹង ចឹងគេឲ្យម៉ែខ្ញុំនៅតែផ្ទះទេព្រោះគាត់ដល់ពេលវេលានឹងកើត ពេលកើតអាប្អូនខ្ញុំណឹងគេយកម្តាយខ្ញុំណឹងទៅធ្វើមេដោះនៅមជ្ឈមណ្ឌលក្មេងកំព្រា ហើយខ្ញុំក៏នៅមជ្ឈមណ្ឌលក្មេងកំព្រាដែរ ដល់ពេលគេមួយខែគេមករើសក្មេងម្តង​ មួយខែគេមករើសក្មេងម្តងដើម្បីឲ្យក្មេងណឹងទៅក្នុងកងចល័ត ហើយពេលគេមិនរើសចឹងម៉ែខ្ញុំតែងតែប្រាប់អាអូនហ្អែងកុំលើកដៃណា បើលើកដៃគេយកហ្អែងទៅហើយដល់គេមិនរើសដឹងគេថាម៉េចទេ គេថាអ្នកណាខ្លះទៅកងចល័តលើកដៃព្រោះកងចល័តមានអីហូបបរបូណ៍ មានបាយ មានត្រី មានអីហូបបរបូណ៍ហើយអត់ពិបាកដូចរស់នៅក្នុងមជ្ឈមណ្ឌលទេ តាមពិតនៅក្នុងមជ្ឈមណ្ឌលវាអត់សូវមានអីទេ មានតែបបរមានអត់សូវមានអីហូបគ្រប់គ្រាន់ណា ចឹងខ្ញុំក៏លើកដៃ លើកដៃម៉ែគាត់យំខ្ញុំក៏ថាមិនអីទេទៅ ទៅដល់ណឹងណាផងឯងគិតមើល ហើយគេឲ្យរែកដីឡើងភ្លឺកាប់ដីកាប់អីរែកឡើងទប់ភ្លឺស្រែ ទប់អាភ្លឺអាផ្លូវជាតិនោះ លើកដីពីក្រោមរែកទៅអូហត់ចង់ងាប់ហើយ ហើយក៏មួយបង្គី មួយបង្គីធ្ងន់ណាស់ហើយរែក២បង្គីហើយធ្ងន់ចង់លិចអាចម៌ ទៅហត់ឈប់ទៅគេវ៉ៃគេអីចឹងទៅ អូពេលណឹងចាប់ផ្តើមចូលក្នុងឆាកជីវិតវេទនាហើយ ហើយគេឲ្យក្រោកតាំងពីព្រលឹមម៉ោង៤ ទៅរែកដី ហើយអាព្រលឹមឡើងម៉ោង៤យើងនៅក្មេងយើងចូលចិត្តដេកណាស់ណឹងហើយ វ៉ៃអាគាំង ម៉ឺងៗៗ ទៅហើយ ចាប់បង្គី ចាប់ដងរែកទៅហើយ ពេលខ្លះពូខ្ចិលខ្លះពេកពូដេកធ្វើពុតក្មួយឯងដឹងធ្វើខ្ជិលធ្វើម៉េចទេ ពេលគេវ៉ាជួង ម៉ឺងៗៗ សារកណ្ទេល នាំគ្នាសារកណ្ទេល សាភួយទៅគេដាក់មួយចំហៀងខាងក្បាលគ្រែណឹង ហើយពូឈ្លៀតព្រោះគេធ្វើអារោងមួយល្វែងៗឲ្យក្មេងដេក ប៉ុន្តែពូចូលទៅដេកអាគ្រលាសគៀនគ្រែនោះ ហើយយកភួយ យកខ្នើយ យកណ្ទេលដាក់ពីលើ ហើយប៉ុន្តែពួកអាអស់ណឹង ពួកអាមេក្រុមអស់ណឹងវាដើរយកដំបងវ៉ៃ ព៉ូកៗៗ វ៉ៃរហូតដល់ចប់ចឹងហើយវាវ៉ៃព៉ូកចឹងវាដើរទៅបាត់ហើយ ហើយពេលណឹងពូកយកខ្នើយ យកកណ្ទេល យកភួយដាក់លើកខ្នងហើយពូដេកនៅទន្ទឹមគ្រែណឹង ពេលខ្លះអត់ចំខ្លួនទេវ៉ៃចាំតែគ្រែ ព៉ូកៗៗ វាអត់ឈឺ ពេលខ្លះចាំឌុកអត់ហ៊ានស្រែកទេ ចាំក្បាលភឺសចឹងទៅ ប៉ុន្តែមានខ្នើយវាទ្រាំដែរណា ខ្នើយវាអត់ទ្រយើងដែរ វាដាក់ប៉ូកៗវាដាក់២​ ៣ដំបង វាទៅបាត់ទៅយើងបានដេក ដេករហូតដល់ម៉ោង៧ ៨ចឹងទៅ ភ្ញាក់ឡើងហេវ រត់ទៅតាំងពួកអានៅក្នុងក្រុមណឹង កាលណឹងខ្ញុំវាក្រម៉ាប់ជាងគេដែរ ថ្វិតតែអត់មានអីស៊ីមែនក៏ប៉ុន្តែវារាងមាត់ គេថាអាម៉ាប់ហ្អែងមកពីណា ហ្អែងទើបក្រោកពីដេក ឬមកពីណា អត់ទេអញរែកធ្វើការមួយថ្ងៃហើយ អញមិនជឿហ្អែងធ្វើការទេគេទាំងអស់គ្នាធ្វើការគេប្រឡាក់ខ្លួន ហ្អែងអត់ប្រឡាក់ខ្លួនហ្អែងមកពីណា រាល់យប់ចឹងឯង ប៉ុន្តែចេះតែទៅជាមួយគេជាមួយឯងធ្វើការធ្វើអីចឹងទៅ ហើយហូបបបរហូបអីចឹងទៅ វាពិបាកវេទនាពេកអាពេលធ្វើការណឹងណាខ្ញុំនិយាយរឿងណឹងតិច អាពេលធ្វើការមានពេលមួយឈ្លោះគ្នាជាមួយអាអ្នកនៅក្រុមជាមួយគ្នា អានាក់នៅក្រុមក្មេងៗដូចគ្នាណឹង ហើយគេវ៉ៃខ្ញុំជាន់កជ្រមុជទៅភួក ឈ្លក់ចង់ងាប់ មាឌធំជាងគេប៉ុន្តែហើយក្មេងអត់ដឹងអីនោះ យើងអត់រឹងមាំនោះគេវ៉ៃជាន់ករចង់ងាប់មួយសារ ដល់ហើយក៏នៅតទៅទៀតរហូតដល់ពេលវាមានខ្មែរក្រហមមួយក្រុមទៀតមក មួយទៀតមកណឹងខ្ញុំរាងស្រួលតិច ស្រួលម៉េចខ្ញុំចេះរាំឆ៉ាយយ៉ាំ ខ្ញុំចេះរាំឆ៉ាយយ៉ាំនៅក្នុងគេហៅថាកងចល័តណឹងណា ចេះរាំឆ៉ាយយ៉ាំគេចាប់ខ្ញុំឲ្យលោតឆ៉ាយយ៉ាំ គេគូសមុខគូសមាត់ដូចស្វារចឹង លោតឆ៉ាយយ៉ាំ ប៉ុន្តែខ្ញុំលោតឆ៉ាយយ៉ាំចឹងអីទៅយាយខ្ញុំ យាយាខាងឪពុកខ្ញុំគាត់យំណាគាត់មើលខ្ញុំគាត់យំគាត់រំលឹកពេលគាត់ឃើញខ្ញុំចុងក្រោយគាត់យំដោយសារគាត់នឹកឃើញពេលដែលខ្ញុំរាំឆ៉ាយយ៉ាំណឹង រាំឆ៉ាយយ៉ាំពេលអាពតគេបើកការប្រជុំម្តងៗ គេត្រូវការអ្នករាំអ្នកច្រៀងកំដរការប្រជុំគេណឹងគេយកខ្ញុះទៅរាំឆ៉ាយយ៉ាំណឹងឯង ទៅរាំជួនកាលរាំក្បាច់ស្វារក្នុងរោងប្រជុំគេណឹងទៅ ក្រោយមកវេទនាបំផុតអាចូលក្រោយ ពួកអាពតមួយក្រុមទៀតចូល ចូលពេលណឹងហើយដែលវេទនារឹតតែខ្លាំង អត់មានអីស៊ី ស៊ីតែដើមជ្រេ​ ស្គាល់ដើមជ្រេទេ ដើមជ្រេណឹងធំៗណាស់ ដូចដើមឈើប៉ុន្តែគេកាប់មក ចាស់ៗកាប់មកយកត្រាំទឹក ត្រាំទឹកហើយបុកអាដើមជ្រេណឹងក្លាយជាម្សៅពូតយកទៅហូបហើយហូបម្សៅឈើណា ដើមជ្រេណឹង វាអត់មានអីស៊ីទេ ហើយពួកវាស៊ីច្រើនមែនទែន ស៊ីឆ្ងាញ់ៗមែនទែន ដល់ពេលណឹងដំណាក់កាលណឹងចាប់ផ្តើមលួចម៉ងខ្ញុំ ដល់ខ្ញុំចាប់ផ្តើមលួចព្រោះខ្ញុំអត់មានអីហូប ខ្ញុំរត់នៅក្នុងព្រៃ រស់នៅក្នុងព្រៃ ដេកនៅក្នុងព្រៃម្នាក់ឯងចាប់ផ្តើមលួច លួចដល់ថ្ងៃមួយគេចាប់ខ្ញុំបាន គេវ៉ៃជិតងាប់ គេដាក់ច្រវ៉ាក់ខ្ញុំប៉ុនៗកដៃ គេដាក់ច្រវ៉ាក់ខ្ញុំហើយគេយកខ្ញុំទៅទំលាក់ក្នុងទឹកហើយកាលណឹងខ្ញុំដេកតែនៅក្នុងគ្រលុកដី ឬក៏ក្នុងចំបើង ក្នុងស្លឹកឈើចឹងណាព្រោះខ្លាចគេចាប់នោះ ដល់ហើយទៅវារម៉ាស់ រម៉ាស់អេសទៅដល់គេចាប់ខ្ញុំបានគេយកទៅទម្លាក់ក្នុងទឹកណា ដឹងម៉េចទេគេបោះតែឬស្សីមួយទេ គេបោះឬស្សីមួយចូលទៅក្នុងទឹកចឹងគេចាប់ខ្ញុំចងចឹង ចងនឹងចុងឬស្សីខាងលើពេលទឹកន្លេរលកមកខ្ញុំឈ្លក់ច្រមុះចឹងដកដង្ហើមមិនចង់កើតទេ គេចាប់ខ្ញុំតាំងពីម៉ោង៣ គេធ្វើបាបខ្ញុំរហូតហើយគេចាប់ខ្ញុំយកទៅសណ្តូកក្នុងទឹកណឹងប្រហែលជាម៉ោង ៤ គេចាប់ផ្តើមបាញ់ យកកៅស៊ូបាញ់ខ្ញុំពីលើទៅបាញ់ចំពៀងបាញ់ក្បាលខ្ញុំគេធ្វើបាបខ្ញុំមែនទែនដល់ហើយវាមិនជាស្អីទេ ប៉ន្តែសំខាន់វាពិបាកវេទនាបំផុតការកន្លែងដំបៅយើងនៅនឹងជើងត្រីវាខាំ ត្រីក្នុងទឹកវាច្រើននោះអាត្រីល្អិតៗវាមកខាំនេះស្នាមរហូតដល់ឥឡូវ វាខាំ ខាំឡើងហូរឈាមវាឈឺជិតនឹងងាប់ ជិតងាប់មិនដឹងរកអីស្រែកម៉ែអើយជួយផងចេះតែស្រែកម៉ែអើយជួយផងៗ ក៏នឹកឃើញព្រះអើយជួយផងៗ ខ្ញុំងាប់អាលូវហើយនៅលើនេះបើមានព្រះពិតមែន អាទិទេពជួយកូនផងកូនងាប់លូវហើយ អាត្រីខាំងាប់លូវហើយ ស្រាប់តែហើយត្រីណឹងមិនដឹងជាទៅណាអស់បាត់ត្រីអស់​ស្រែកហៅព្រះឲ្យជួយស្រាប់ត្រីបាត់ ដល់ពេលណឹងគេចងខ្ញុំទុកដល់យប់ ទុកដល់យប់ មូសទៀតហើយចុះនៅទន្លេវាសុទ្ធតែមូស នៅទន្លេមូសច្រើនណាស់ដូចបាចអង្កាមចឹង ហើយអាដៃជាប់ចំណងខាងលើចេះនោះ ហើយអាមូសណឹងវាខាំតែដៃខាំតែមុខខាំតែក្បាលណឹងឯង តែអាខ្លួនយើងនៅក្នុងទឹកវាមានអីខាំ វាខាំតែមុខហើយដៃយើងដល់ខាំៗខ្លាំងពេករោមដូចរុយចឹង ទាល់នឹកឃើញព្រះទៀតហើយព្រះអើយជួយផង មូសខាំខ្ញុំងាប់ហើយ​សូមដេញមូសដេញអីចេញទៅកុំឲ្យវាមកខាំខ្ញុំ ស្រាប់តែបាត់មូសបាត់អីអស់ ស្រាប់តែដល់ម៉ោង៦ ៧យប់ ព្រោះជំនាន់ណឹងវាអត់មានអគ្គសនីវាអត់អីវាឆាប់យប់វាឆាប់ងងឹតនោះ តែម៉ោង ៦ ៧ងងឹត ងងឹតណឹងវាមានតែពន្លឺព្រះខែចាំងមកលើផ្ទៃទឹកទេ ព្រៀងៗចឹងណាហើយខ្ញុំនៅកណ្តាលទឹកណឹងឯងម្នាក់ឯង ស្រាប់ដល់ពេលហើយមានដៃ២មកចាប់ជើងខ្ញុំពីក្រោមទឹកខ្ញុំស្មានតែខ្មោចទឹកចាប់ខ្ញុំ
ជាប់ខ្ញុំភ័យអើយៗ ស្រាប់គេមកស្រាយហើយគេចាប់ខ្ញុំចងណឹងគេចងដៃខ្ញុំខាងលើ អាបាតជើងខ្ញុំណឹងគេសន្តោចងថ្មណា ថ្មឡើងដុំធំបើធ្លាក់ទៅក្នុងទឹកណឹងខ្ញុំងាប់បាត់ហើយ ព្រោះអាថ្មនៅបាតជើងដៃគេចងខ្សែទៀតមានអីរើរួច ដល់ហើយស្រាប់តែពេលណឹងមានដៃ២មកចាប់ជើងខ្ញុំហើយស្រាយថ្មីទម្លាក់ចុះទៅបើងើបមកគៀនត្រចៀកខ្ញុំ ងើបមកខាងក្រោយខ្នងខ្ញុំគៀនត្រចៀកស្រាយអាដៃខ្ញុំណឹង ស្រាយអាដៃខ្ញុំណឹងហើយប្រាប់ថានោះហ្អែងហែលទៅច្រាំងម្តាងខាងនោះមានដើមត្រែងហើយហ្អែងរត់ទៅក្នុងព្រៃទៅ ទៅនៅជាមួយតាហ្អែងក្នុងព្រៃទៅកុំត្រល​ប់មកវិញប្រយ័ត្នងាប់ ពេលណឹងឯងខ្ញុំហែលទឹកទៅទៅដល់កន្លែងច្រាំងណឹងហើយខ្ញុំក៏ក្រលេកមកក្រោយវិញ តើអ្នកណាជួយខ្ញុំ ខ្ញុំក្រលេកមកអត់ឃើញមនុស្សសោះ មនុស្សណឹងទៅណាក៏ខ្ញុំមិនដឹង ទឹករលកទឹកអីក៏ខ្ញុំអត់ដឹង អត់ដឹងឃើញដើរខ្ញុំអត់ដឹងថាអ្នកណាជួយខ្ញុំទេនៅពេលណឹង ពេលណឹងក្រលេកមើលមួយសន្ទុះអត់ឃើញ ខ្ញុំក៏សម្រេចចិត្តរត់ រត់កាត់ព្រៃទៅនៅវាលស្រែឆ្ងាយចុងកោះចុងអាកោះដែលគេយកដាក់ណឹងទៅជាមួយតាហើយតាគាត់ដឹងរឿងណឹង តាខាងឪពុកខ្ញុំនោះគាត់កាប់អារណ្តៅមួយគាត់ដាក់ស្លឹកពោតឡើងពេញឲ្យខ្ញុំដេកនៅក្នុងរណ្តៅណឹងក្រោលដើមពោតក្រោលស្លឹកពោតហើយ យកដើមពោតស្លឹកពោតគ្រប់ពីលើគេមកសួរគាត់ថាអត់ឃើញទេចឹងណា​ ហើយចេះតែនៅជាមួយគាត់រហូតតែសំណាងល្អបានប្រហែលជាមួយអាទិត្យចាប់ផ្តើមយួនចូលមក យួនចូលមកច្រើនចឹងខ្ញុំដឹងប្រហែលជាខ្ញុំអាយុ៨ឆ្នាំហើយ ឆ្នាំ៧៨ ៧៩ យួនចូលហើយ ខ្ញុំអាយុ៨ ៩ឆ្នាំហើយពេលណឹង ពេលណឹងខ្ញុំចាប់ផ្តើមវេទនាខ្លាំងណាស់អាឆ្នាំចុងក្រោយណឹង ចាប់ផ្តើមយួនចូលហើយ ពេលយួនចូលណឹងហើយដែលម៉ែខ្ញុំគេដកទៅឆ្ងាយខ្ញុំបែកពីម៉ែខ្ញុំណា ខ្ញុំបានទៅជាមួយតាខ្ញុំខាងឪពុកណឹង តាហើយនិងយាយទៅនៅស្រុកកំណើតវិញ បន្ទាប់មកម៉ែខ្ញុំគាត់តាមរត់ឃើញទៅគាត់យកខ្ញុំមកនៅជាមួយគាត់ ហើយនៅរស់នៅជាមួយគាត់ ម៉ែគាត់ច្រើនដើរចោលព្រោះគាត់ដើររកស៊ីអត់មានអ្នកណានោះ ទុកខ្ញុំនៅផ្ទះម្នាក់ឯងកណ្តោចកណ្តែងហើយគាត់ចេះតែរកស៊ីចេញចូលទៅស្រុកយួនណឹង ពិបាកវេទនាគ្មានបានរៀនសូត្រទេ បន្ទាប់មកទៅនៅជាមួយមីង មួយថ្ងៃៗដឹងធ្វើអីអត់​ ច្រូតតែត្រកួនឲ្យជ្រូកណឹង ដាក់ឲ្យជ្រូកបបរឲ្យជ្រូកច្រូតត្រកួន គ្មានបានរៀនណា បែកពីអាពតចេញមកប្រហែល៤ ៥ឆ្នាំដល់ហើយម៉ែទៅជាយដែន បានទៅរៀននៅជាយដែននោះឯង ណឹងគ្រាន់តែនិយាយពីផ្នែកអាពត​ បើនិយាយទៀតនិយាយដល់លូវវាវេទនាណាស់ហើយនិយាយមួយយប់ទល់ភ្លឺអត់ចប់ផង អាលូវផ្អាកត្រឹមណឹងសិនក៏ម៉េចអាលូវយើងនិយាយផុតជំនាន់អាពតណឹងហើយ បើចង់និយាយពីជីវិតនៅជាយដែននិយាយបន្តទៀត។

ក៖ ចាសចឹងពូមានអីបន្ថែមទៀតទេពូ?

ខ៖ បានហើយ បើថែមនិយាយមួយយប់ទល់ភ្លឺមិនចប់ផង។

ក៖ ចឹងពូបានធ្វើអ្វីខ្លះដើម្បីឆ្លងកាត់ការលំបាកទាំងអស់ណឹងដែរពូ?

ខ៖ តស៊ូក្នុងជីវិតណា គ្រប់ច្រកល្ហក់ខំទៅរកស៊ីគ្រប់ច្រកល្ហក់ធ្វើការកម្មករគេក៏ធ្វើ រកស៊ីខ្លួនឯងក៏រក ធ្វើកម្មករគេបានលុយបានកាក់មកជួនកាល កាលពេលនៅបាត់ដំបងឆ្លៀតទិញក្រណាត់ជជុះលក់ លក់ចុះលក់ឡើងគេលួចអស់ កំសត់ណាស់ទៅធ្វើកម្មករគេវិញនៅថៃ ទៅធ្វើកម្មករគេនៅថៃមកវិញចឹងទៅ ហើយអាសញ្ញាប័ត្រពេទ្យខ្ញុំនេះចូលមកដល់ស្រុកខ្មែរនេះគេអត់ទទួលខុសត្រូវសោះ គេអត់ទទួលថាយើងណឹងពេទ្យក្រៅក្របខ័ណ្ឌ ហើយអត់ទទួលស្គាល់ទេហើយសញ្ញាប័ត្រខ្ញុំចុះហត្ថលេខាសុទ្ធតែ៣ប្រទេសណា Unisco សញ្ញាប័ត្រ Unisco អាមេរិក​ បារាំង ហើយនិងអូស្ត្រាលី ចុះហត្ថលេខាលើណឹង៣ប្រទេសណា ជាអ្នកគាំទ្រ Unisco នោះ សញ្ញាប័ត្រមានអាលូវសញ្ញាប័ត្របក់មូស បក់ពេលក្តៅស្អុះ​សញ្ញាប័ត្រទាំងប្តីទាំងប្រពន្ធមានទាំង៤ឆ្នាំ មួយឆ្នាំមួយៗរហូតដល់សញ្ញាប័ត្រធំក៏មាន អាលូវទុកចោលមានអីធ្វើដើរធ្វើកម្មករគេរហូតមកដើម្បីចិញ្ចឹមជីវិតណឹង ហើយរកស៊ីខ្លះរកស៊ីភ្លេចៗខ្លួនគេលួចលុយអស់។

ក៖ ចុះពូមានបទពិសោធន៍ល្អៗក្នុងជីវិតអ្វីខ្លះដែរពូ? ដូចជាសប្បាយអីចឹងណា?

ខ៖ គ្មានអីល្អទេ មានតែល្អបំផុតមានតែចូលក្នុងសាសនាចក្រនៃព្រះយេស៊ូវគ្រីស្ទនៃពួកបរិសុទ្ទថ្ងៃចុងក្រោយណឹងដែលធ្វើឲ្យជីវិតប្រសើរឡើង ដែលធ្វើឲ្យជីវិតសប្បាយក្រៅពីណឹងជួបនឹងរឿងក្រពុលមុខរហូតណឹងណា ជួបនឹងទុក្ខរហូតជីវិតគ្មានសប្បាយទេ ម៉ួរម៉ៅរហូតណឹង។

ក៖ ចឹងកាលពីនៅក្មេងណាពូ ពូធ្លាប់មានក្តីស្រម៉ៃអ្វីខ្លះដែរពេលដែលពូធំឡើង?

ខ៖ ខ្ញុំពីក្មេងខ្ញុំថាខ្ញុំនឹងរៀនឲ្យបានខ្ពង់ខ្ពស់ហើយខ្ញុំនឹងមានប្រាក់ខែច្រើន ខ្ញុំនឹងធ្វើការងារអ្វីហើយចាប់មុខរបបពេទ្យមួយចឹងទៅ ខ្ញុំនឹងមានក្រុមគ្រួសារមួយដ៏ល្អដែលមានផ្ទះសម្បែងនៅពិតប្រាកដ ព្រោះតែចឹងហើយបានខ្ញុំខំរៀនខាងពេទ្យនៅជាយដែន។

ក៖ ចុះសិនជាពូអាចប្រាប់ទៅកាន់កូនចៅជំនាន់ក្រោយៗរបស់ពូ តើពូនឹងផ្តាំផ្ញើរអ្វីដល់ពួកគាត់ដែរ?

ខ៖ ខ្ញុំផ្តាំគាត់តែ២មុខទេ អត់ផ្តាំច្រើនទេ ទីមួយឲ្យពួកគាត់ខំរៀន ទី២ឲ្យពួកគាត់ចូលនៅក្នុងសាសនាចក្រនៃព្រះយេស៊ូវគ្រីស្ទនៃពួកបរិសុទ្ទថ្ងៃចុងក្រោយ ព្រោះយើងមិនមានទ្រព្យសម្បត្តិអីចែកដល់ពួកគាត់ទេ មានតែបណ្តាំ២ណឹង ទី១ត្រូវតែខំរៀនដើម្បីចំណេះវិជ្ជាខ្លួនឯងដើម្បីឈរខ្លួនឯងដើម្បីមានប្រាក់ខែច្រើនពេលយើងរៀនចេះទៅណា ទី២ត្រូវនៅក្នុងសាសនាចក្រនៃព្រះយេស៊ូវគ្រីស្ទនៃពួកបរិសុទ្ទថ្ងៃចុងក្រោយជាសាសនាចក្រពិត ជារបស់ព្រះពិតណឹងហើយដែលអាចកែតម្រូវ ព្រោះខ្ញុំជាឪពុកចឹងខ្ញុំមិនអាចកែចរិត ឬក៏ប្រដៅកូនបានល្អទេក្រៅពីសាសនា មានតែសាសនាទេដែលកែចរិតមនុស្សឲ្យល្អឲ្យអីចឹងណា ចឹងមានខ្ញុំរត់រកព្រះណឹងហើយ។

ក៖ ចឹងពូមានអ្វីបន្ថែមពីលើណឹងទៀតទេពូ?

ខ៖ ដូចជាអស់ហើយ បើមានសំនួរចេះតែឆ្លើយបើគ្មានសំនួរអស់បាត់ទៅហើយ។

ក៖ ចាស ខ្ញុំសូមថ្លែងអំណរគុណដែលពូបានចំណាយពេលវេលាដើម្បីឲ្យខ្ញុំមកសម្ភាសន៍ពូ ចាសខ្ញុំសូមជូនពរឲ្យពូមានសុខភាពល្អ និងមានសុភមង្គលណាពូ។

ខ៖ បាទអរគុណច្រើន។

ក៖ ចាសពូអរគុណ។